Balti Konstitutsiooniline Erakond

Balti Konstitutsiooniline Erakond (saksa keeles Baltische Konstitutionelle Partei) oli aastail 1905–1914 Liivimaal tegutsenud erakond.

Erakond asutati 27. oktoobril/9. novembril 1905 ja registreeriti Vene Liivimaa kuberneri poolt 30. juunil/13. juulil 1906. Esimehed olid Erwin Moritz, Nikolai von Klot ja Robert Erhardt. 

1906. aasta lõpus oli erakonnal üle 7800 liikme, neist Riias 6682. Eesti Liivimaal tegutsesid Tartu, Pärnu, Valga ja Kuressaare kohalikud grupid (Ortsgruppe), neist aktiivseim ja arvukaim (jaanuaris 1906 600 liiget) oli Tartu grupp. Erakonda kuulusid Karl Dehio, Werner Zoege von Manteuffel, Oskar Brackmann ja Hermann Ammende. 

Venemaa keisririigi III Riigiduuma valimistel osutusid Eestist valituks Balti Konstitutsioonilise Partei kolm esindajat: Otto Benecke, Oskar Brackman, Alfred von Schilling.

Erakond kuulus alates 1910. aastast Baltimaade Konstitutsiooniliste Parteide Liitu.

Kategooria:Liivimaa
Kategooria:Parteid
Kategooria:Baltisakslased
Kategooria:1905. aasta Eestis
Kategooria:Baltisaksa organisatsioonid